CELEX: 32015D1111
Language: lt
Date: 1436227200000
Title: 2015 m. liepos 7 d. Komisijos įgyvendinimo sprendimas (ES) 2015/1111 dėl jungtinio valstybių narių pasiūlymo dėl Šiaurės jūros–Baltijos jūros krovinių vežimo geležinkelių koridoriaus pratęsimo atitikties Europos Parlamento ir Tarybos reglamento (ES) Nr. 913/2010 dėl konkurencingo krovinių vežimo Europos geležinkeliais tinklo 5 straipsniui (pranešta dokumentu Nr. C(2015) 4507)

9.7.2015   
            
            
               LT
            
            
               Europos Sąjungos oficialusis leidinys
            
            
               L 181/82
            
         KOMISIJOS ĮGYVENDINIMO SPRENDIMAS (ES) 2015/1111
   2015 m. liepos 7 d.
   dėl jungtinio valstybių narių pasiūlymo dėl Šiaurės jūros–Baltijos jūros krovinių vežimo geležinkelių koridoriaus pratęsimo atitikties Europos Parlamento ir Tarybos reglamento (ES) Nr. 913/2010 dėl konkurencingo krovinių vežimo Europos geležinkeliais tinklo 5 straipsniui
   
      
         (pranešta dokumentu Nr. C(2015) 4507)
      
   
   (Tik tekstai čekų, lenkų, lietuvių, Nyderlandų, prancūzų, vokiečių ir kalbomis yra autentiški)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2010 m. rugsėjo 22 d. Europos Parlamento ir Tarybos reglamentą (ES) Nr. 913/2010 dėl konkurencingo krovinių vežimo Europos geležinkeliais tinklo (1), ypač į jo 5 straipsnio 6 dalį,
   kadangi:
   
               (1)
            
            
               laikydamiesi Reglamento (ES) Nr. 913/2010 5 straipsnio 5 dalies, už geležinkelio transportą atsakingi Belgijos, Čekijos, Vokietijos, Lietuvos, Nyderlandų ir Lenkijos ministrai nusiuntė Komisijai 2014 m. balandžio 27 d. ketinimų protokolą su pasiūlymu pratęsti Šiaurės jūros–Baltijos jūros krovinių vežimo geležinkeliais koridorių į Čekijos Respubliką ir iki Lenkijos-Ukrainos sienos;
            
         
               (2)
            
            
               Komisija išnagrinėjo pasiūlymą pagal Reglamento (ES) Nr. 913/2010 5 straipsnio 6 dalį ir laiko, kad jis atitinka to reglamento 5 straipsnį. Visų pirma, Šiaurės jūros–Baltijos jūros krovinių vežimo geležinkeliais koridoriaus valdybos atliktas to koridoriaus transporto rinkos tyrimas rodo, kad esama nemažų galimybių labiau padidinti eismą tarp Šiaurės jūros uostų ir Čekijos bei pietinės Lenkijos, ir tokios galimybės ypač susijusios su mišriu transportu. Be to, siūloma tąsa turi privalumą – būtų sukurta Reglamento (ES) Nr. 913/2010 13 straipsnyje aprašyta vieno langelio principu veikianti įstaiga, kuri valdytų infrastruktūros pajėgumą krovinių vežimo koridoriuose tarp Šiaurės jūros uostų ir atitinkamai Čekijos ir pietų Lenkijos. Be to, siūloma tąsa dera su Komisijos sprendime 2012/88/ES (2) išdėstytame Europos geležinkelių eismo valdymo sistemos (ERTMS) diegimo Europoje plane F koridoriui pasiūlytu projektu. Siūloma tąsa taip pat pagerina bendrą krovinių vežimo geležinkelių koridorių, sukurtų siekiant suformuoti europinį konkurencingo krovinių vežimo geležinkelių tinklą, junglumą, ypač tuo, kad suteikia tiesioginę jungtį tarp Šiaurės jūros–Baltijos jūros krovinių vežimo geležinkelių koridoriaus ir Reino-Dunojaus koridoriaus Čekijoje. Galiausiai siūlomas pratęsimas galbūt gali pagerinti geležinkelių eismą per ES rytines sienas ir Europos-Azijos sausumos keliu;
            
         
               (3)
            
            
               Šiaurės jūros–Baltijos jūros krovinių vežimo geležinkelių koridoriaus tąsa neturėtų kliudyti Rytų/Rytinės Viduržemio jūros dalies krovinių vežimo geležinkelių koridoriaus, kuriame taip pat yra Šiaurės jūros uostų ir Čekijos jungtis, plėtrai, kaip nustatyta Reglamento (ES) Nr. 913/2010 priede;
            
         
               (4)
            
            
               šiame sprendime nustatytos priemones atitinka Reglamento (ES) Nr. 913/2010 21 straipsniu įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Už geležinkelio transportą atsakingų Belgijos, Čekijos, Vokietijos, Lietuvos, Nyderlandų ir Lenkijos ministerijų 2014 m. balandžio 27 d. ketinimo protokolas dėl Šiaurės jūros–Baltijos jūros krovinių vežimo geležinkelių koridoriaus tąsos su siūlymu, kad maršrutas Vilhelmshafenas/Brėmerhafenas/Hamburgas/Amsterdamas/Roterdamas/Antverpenas–Achenas – Hanoveris/Berlynas–Varšuva–Terespolis (Lenkijos-Baltarusijos siena)/Kaunas–Ryga–Talinas/Falkenbergas-Praha/Vroclavas–Katovicai-Medyka (Lenkijos-Ukrainos siena) būtų pagrindiniu Šiaurės jūros–Baltijos jūros krovinių vežimo geležinkelių koridoriaus maršrutu, atitinka Reglamento (ES) Nr. 913/2010 5 straipsnį.
   2 straipsnis
   Šis sprendimas skirtas Belgijos Karalystei, Čekijos Respublikai, Vokietijos Federacinei Respublikai, Lietuvos Respublikai, Nyderlandų Karalystei ir Lenkijos Respublikai.
   
      Priimta Briuselyje 2015 m. liepos 7 d.
      
         
            Komisijos vardu
         
         Violeta BULC
         
            Komisijos narė
         
      
   
   
      (1)  OL L 276, 2010 10 20, p. 22.
   
      (2)  2012 m. sausio 25 d. Komisijos sprendimas 2012/88/ES dėl transeuropinės paprastųjų geležinkelių sistemos kontrolės, valdymo ir signalizacijos posistemio techninių sąveikos specifikacijų (OL L 51, 2012 2 23, p. 1).